钦定古今图书集成/理学汇编/经籍典/第140卷 > 《汉韩婴诗外传四》 > 《桑柔》
## 钦定古今图书集成/理学汇编/经籍典/第140卷 > 《汉韩婴诗外传四》 > 《桑柔》

晋平公之时，藏宝之台烧，士大夫闻者趋车驰马救
火，三日三夜乃胜之。公子晏子独束帛而贺曰：“甚善
矣！”平公勃然作色曰：“珠玉之所藏也，国之重宝也，而
天火之，士大夫皆趋车走马而救之，子独束帛而贺，
何也？有说则生，无说则死。”公子晏子曰：“何敢无说！臣
闻之，王者藏于天下，诸侯藏于百姓，商贾藏于箧匮。
今百姓之于外，短褐不蔽形，糟糠不充口，虚耗而赋
敛无已。王收大半而藏之台，是以天火之。且臣闻之：
昔者，桀残贼海内，赋敛无度，万民甚苦，是故汤诛之，
为天下戮笑。今皇天降灾于藏台，是君之福也，而不
自知变悟，亦恐君之为邻国笑矣。”公曰：“善。自今已往，
请藏于百姓之间。《诗》曰：‘稼穑维宝，代食维好’。”